Pielikums

Labklājības ministrijas 2024. gada 20. septembra

rīkojumam Nr. 100 „Par konkursu

„Gada balva sociālajā darbā 2024””

**Konkursa**

**“Gada balva sociālajā darbā 2024”**

**NOLIKUMS**

1. **Konkursa pamatojums un sadarbības partneri**

Labklājības ministrija izsludina konkursu „Gada balva sociālajā darbā 2024” (turpmāk – konkurss). Konkursa iniciators ir Labklājības ministrija. Konkurss rīkojams politikas plānošanas dokumenta „Sociālās aizsardzības un darba tirgus politikas pamatnostādnes 2021. – 2027. gadam” noteiktā 2. rīcības virziena “Moderna un pieejama sociālo pakalpojumu sistēma, kas cita starpā uzlabo iedzīvotāju iespējas dzīvot neatkarīgi un dzīvot sabiedrībā, iekļauties izglītībā un darba tirgū” 2.5.1. uzdevuma, kas paredz stiprināt sociālā darba nozīmi un lomu citu saistīto nozaru vidū un sabiedrībā, sekmējot izpratni par sociālā darba profesiju un veicinot tās novērtēšanu sabiedrībā, īstenošanai. Labklājības ministrija konkursu rīko sadarbībā ar biedrību “Latvijas sociālo darbinieku biedrība”, biedrību “Latvijas Pašvaldību savienība”, biedrību “Latvijas Pašvaldību sociālo dienestu vadītāju apvienība” un biedrību “Latvijas profesionālo sociālā darba speciālistu asociācija” (turpmāk – sadarbības partneri).

1. **Konkursa mērķis**

Apzināt sociālos darbiniekus Latvijā, kuri aktīvi un godprātīgi darbojas sociālā darba praksē (sociālajos dienestos, to struktūrvienībās, ilgstošas sociālās aprūpes un sociālās rehabilitācijas institūcijās, nevalstiskajās organizācijās un citās sociālo pakalpojumu sniedzēju institūcijās, kā arī citās institūcijās, kuras nodrošina sociālā darba pakalpojumu), sniedz profesionālu atbalstu iedzīvotājiem dažādu sociālo problēmu risināšanā un novēršanā, pagodināt visprofesionālākos un atsaucīgākos sociālos darbiniekus, kā arī popularizēt un veicināt sociālā darba attīstību, profesijas prestižu un labo praksi.

1. **Konkursa nominācijas**

Pretendenti izvirzāmi apbalvošanai šādās nominācijās:

1. **“Labākais sociālais darbinieks sociālajā dienestā 2024”;**
2. **“Labākais sociālais darbinieks publiskajā sektorā 2024”;**
3. **“Labākais sociālais darbinieks nevalstiskajā un privātajā sektorā 2024”;**
4. **“Labākais vadītājs sociālā darba jomā 2024”;**

5) **“Žūrijas speciālā balva sociālajā darbā 2024”.**

Papildus minētajām nominācijām Labklājības ministrija un katrs šā nolikuma 1. sadaļā minētais sadarbības partneris ir tiesīgs noteikt savu konkursa nomināciju, nodrošinot balvu tās ieguvējam no saviem līdzekļiem.

**4. Pretendentu izvirzīšana**

Pieteikumus pretendenta izvirzīšanai konkursa nominācijās var iesniegt pašvaldības, valsts un pašvaldību iestādes, valsts un pašvaldības kapitālsabiedrības, komersanti, plānošanas reģioni, profesionālās organizācijas, biedrības un nodibinājumi, kā arī konkursa organizators – Labklājības ministrija (turpmāk – konkursa organizators).

Viens pieteikuma iesniedzējs katrā no nominācijām var pieteikt vienu pretendentu, kas atbilst nolikumā noteiktajiem pretendentu izvirzīšanas kritērijiem un pēdējo piecu gadu laikā nav saņēmis konkursa organizētāja rīkotā cita līdzīga konkursa apbalvojumu.

Par katru no pretendentiem uz šā nolikuma 3. sadaļas 1., 2., 3. un 4. punktā minēto nomināciju kopā ar pieteikuma vēstuli (parakstītu pašrocīgi papīra formā vai ar drošu elektronisko parakstu, kas satur laika zīmogu) iesniedzams apraksts – argumentēts pamatojums atbilstoši šim nolikumam pievienotajā attiecīgajā anketā noteiktajam (1. pielikums – anketa nominācijai “Labākais sociālais darbinieks sociālajā dienestā 2024”, 2. pielikums – anketa nominācijai “Labākais sociālais darbinieks publiskajā sektorā 2024”, 3. pielikums – anketa nominācijai “Labākais sociālais darbinieks nevalstiskajā un privātajā sektorā 2024”; 4. pielikums – anketa nominācijai “Labākais vadītājs sociālā darba jomā 2024”), kuri nosūtami uz konkursa organizētāja pasta adresi vai oficiālo elektronisko adresi.

Iesniedzot elektroniski parakstītu pieteikuma vēstuli un anketu, katrs no dokumentiem iesniedzams kā atsevišķi elektroniski parakstīta datne. Anketas iesniegšana un tajā ietverto personas datu norādīšana ir obligāts priekšnoteikums dalībai konkursā. Neiesniedzot anketu vai iesniedzot to daļēji aizpildītu, pretendentu konkursā nevērtēs. Aizpildītajai anketai papildus var pievienot pretendenta kolēģu, sadarbības partneru un klientu ar labklājības ministra rīkojumu izveidotai konkursa žūrijas komisijai (turpmāk – žūrijas komisija) adresētās rekomendācijas vēstules, kā arī citus pretendenta profesionālos sasniegumus apliecinošus pierādījumus.

Nominācijai “Žūrijas speciālā balva sociālajā darbā 2024” pretendentus izvirza žūrijas komisijas locekļi, sniedzot argumentētu pamatojumu žūrijas komisijas sēdes laikā.

Šā nolikuma 3. sadaļā minētajām nominācijām var pieteikt šādus pretendentus:

1. nominācijā “Labākais sociālais darbinieks sociālajā dienestā 2024” – ikvienu Latvijā pašvaldības sociālajā dienestā strādājošu sociālo darbinieku, kuram ir atbilstoša izglītība un vismaz trīs gadu pieredze sociālā darba jomā;
2. nominācijā “Labākais sociālais darbinieks publiskajā sektorā 2024” – ikvienu Latvijā valsts vai pašvaldības institūcijā (izņemot pašvaldības sociālo dienestu) strādājošu sociālo darbinieku, kuram ir atbilstoša izglītība un vismaz trīs gadu pieredze sociālā darba jomā;
3. nominācijā “Labākais sociālais darbinieks nevalstiskajā un privātajā sektorā 2024” – ikvienu Latvijā nevalstiskajā organizācijā vai privātā uzņēmumā strādājošu sociālo darbinieku, kuram ir atbilstoša izglītība un vismaz trīs gadu pieredze sociālā darba jomā;
4. nominācijā “Labākais vadītājs sociālā darba jomā 2024” – ikvienu Latvijā sociālajā jomā strādājošu vadītāju, kuram ir atbilstoša izglītība un vismaz trīs gadu pieredze sociālā darba jomā un kurš strādā institūcijā, kura sniedz sociālos pakalpojumus;
5. nominācijā “Žūrijas speciālā balva sociālajā darbā 2024” – ikvienu Latvijā strādājošu sociālo darbinieku, kuram ir atbilstoša izglītība un vismaz trīs gadu pieredze sociālā darba jomā un kurš sniedzis būtisku ieguldījumu sociālā darba attīstībā Latvijā, ir ar teicamu reputāciju, paraugs un autoritāte citiem sociālajiem darbiniekiem un savā ikdienas darbā ievēro ētikas principus gan attiecībā pret klientu, gan arī kolēģiem un sadarbības partneriem.

Par pretendentu jebkurā no nominācijām pēdējo trīs gadu laikā uz pieteikuma iesniegšanas brīdi, kā arī līdz žūrijas komisijas lēmuma par uzvarētāju katrā no konkursa nominācijām pieņemšanai, nedrīkst būt saņemtas pamatotas klientu vai darbinieku sūdzības.

1. **Pretendentu vērtēšana**

Konkursa nominācijām pieteikto pretendentu atbilstību nolikumā noteiktajiem pretendentu izvirzīšanas kritērijiem izvērtē žūrijas komisija, kurā iekļauj konkursa organizētāja un šā nolikuma 1. sadaļā minēto sadarbības partneru pārstāvjus.

Gadījumā, ja pieteikumu par pretendentu nav iesniedzis pretendenta darba devējs, žūrijas komisija, ja tas nepieciešams lēmuma pieņemšanai par pretendenta izvirzīšanu iedzīvotāju balsošanai, var lūgt pretendenta darba devēju sniegt rakstiski (elektroniskā vai papīra formā) rekomendāciju konkursam izvirzītajam pretendentam.

Žūrijas komisijai jebkurā konkursa pretendentu vērtēšanas posmā, ja nepieciešama papildu informācija lēmuma pieņemšanai, ir tiesības organizēt pretendenta un viņa pieteicēja intervēšanu (pa tālruni vai Zoom platformā).

Gadījumā, ja ar pieteikuma iesniedzēju vai pieteikto pretendentu nav iespējams sazināties intervēšanai, izmantojot pieteikumā norādīto kontaktinformāciju, žūrijas komisijai ir tiesības izslēgt pieteikto pretendentu no tālākas vērtēšanas konkursā.

Pretendenta atbilstību konkursa nolikumā noteiktajiem pretendentu izvirzīšanas kritērijiem konkrētajā nominācijā novērtē ar punktiem no 1 līdz 10.

Pēc žūrijas komisijas vērtējuma informācija par pieciem katrā nominācijā žūrijas komisijas visaugstāk novērtētiem pretendentiem nominācijās: “Labākais sociālais darbinieks sociālajā dienestā 2024”, “Labākais sociālais darbinieks publiskajā sektorā 2024”, “Labākais sociālais darbinieks nevalstiskajā un privātajā sektorā 2024” un “Labākais vadītājs sociālā darba jomā 2024” publicējama konkursa organizētāja tīmekļvietnē [www.lm.gov.lv](http://www.lm.gov.lv) iedzīvotāju balsojuma nodrošināšanai. Konkursa organizētājs sazinās ar pretendentiem un uzaicina iesniegt fotoattēlu publicēšanai konkursa organizētāja tīmekļvietnē [www.lm.gov.lv](http://www.lm.gov.lv) iedzīvotāju balsojuma nodrošināšanai, ja pretendents neiebilst sava fotoattēla publicēšanai. Fotoattēla neiesniegšana neliedz pretendentam piedalīties konkursā. Šajā gadījumā informācija par pretendentu publicējama konkursa organizētāja tīmekļvietnē [www.lm.gov.lv](http://www.lm.gov.lv) iedzīvotāju balsojuma nodrošināšanai bez pretendenta fotoattēla.

Iedzīvotāju balsošanai nododama šāda informācija par izvirzītajiem pretendentiem:

1. pretendenta vārds, uzvārds, amats un darbavietas nosaukums;
2. kopsavilkums informācijai par pretendenta sasniegumiem 2024. gadā no iesniegtās pieteikuma anketas;
3. pretendenta fotoattēls, ja pretendents nav iebildis tā izmantošanai un ir atsūtījis to elektroniski konkursa organizētājam.

Iedzīvotāju balsojuma nodrošināšanai publicētā informācija par pretendentiem saglabājama konkursa organizētāja tīmekļvietnē [www.lm.gov.lv](http://www.lm.gov.lv) līdz izsludinātajam iedzīvotāju balsojuma beigu termiņam 2025. gada 31. janvārim.

Par katru pretendentu žūrijas komisijas balsojums katrā no nominācijām: “Labākais sociālais darbinieks sociālajā dienestā 2024”, “Labākais sociālais darbinieks publiskajā sektorā 2024”, “Labākais sociālais darbinieks nevalstiskajā un privātajā sektorā 2024” un “Labākais vadītājs sociālā darba jomā 2024” veido 80 % no kopējā punktu skaita un iedzīvotāju balsojums 20 % no kopējā punktu skaita.

Konkursa balvu saņem viens uzvarētājs ar lielāko punktu skaitu katrā no šā nolikuma 3. sadaļas 1., 2., 3. un 4. punktā minētajām nominācijām. Gadījumā, ja pretendentu punktu skaits ir vienāds, uzvar pretendents, kuram ir augstāks žūrijas komisijas vērtējums.

Konkursa balvu nominācijā “Žūrijas speciālā balva sociālajā darbā 2024” saņem pretendents atbilstoši konkursa žūrijas komisijas atklātā balsojuma rezultātiem. Ja žūrijas komisijas locekļu balsu skaits sadalās vienādi, izšķirošā ir žūrijas komisijas priekšsēdētāja balss.

Žūrijas komisija jebkurā konkursa pretendentu vērtēšanas posmā noraida pretendentus, kas neatbilst konkursa nolikumā noteiktajiem pretendentu izvirzīšanas kritērijiem un citiem nolikumā noteiktajiem pretendentu vērtēšanas nosacījumiem.

Žūrijas komisijas lēmumi nav apstrīdami un pārsūdzami.

1. **Konkursa balvu fonds**

Katrā no nominācijām: “Labākais sociālais darbinieks sociālajā dienestā 2024”, “Labākais sociālais darbinieks publiskajā sektorā 2024”, “Labākais sociālais darbinieks nevalstiskajā un privātajā sektorā 2024”, “Labākais vadītājs sociālā darba jomā 2024” un “Žūrijas speciālā balva sociālajā darbā 2024” uzvarētājam piešķirama:

1) dāvanu karte 400 *euro* apmērā;

2) personalizēts cēlkoka piemiņas suvenīrs „Četrlapu āboliņš”, kura fotogrāfija pieejama šā nolikuma 5. pielikumā;

3) konkursa organizētāja atzinības raksts.

Balvas piešķiramas pēc iedzīvotāju ienākuma nodokļa nomaksas. Lai nodrošinātu iedzīvotāju ienākumu nodokļa nomaksu, konkursa uzvarētājiem pēc konkursa organizētāja lūguma būs nepieciešams iesniegt tam vārdu, uzvārdu un personas kodu, lai pakalpojuma sniedzējs, ar kuru konkursa organizētājs noslēgs līgumu par konkursa apbalvošanas pasākuma organizēšanu, nodrošina konkursa uzvarētāja iedzīvotāju ienākuma nodokļa nomaksu. Iepriekš minēto personas datu sniegšana ir obligāts priekšnoteikums nodokļa nomaksai un balvas piešķiršanai. Nesniedzot personas datus, konkursa uzvarētājam pienākošos balvu nepiešķirs.

1. **Konkursa norise**

Konkurss oficiāli izsludināms 2024. gada 7. oktobrī konkursa organizētāja tīmekļvietnē [www.lm.gov.lv](http://www.lm.gov.lv), kā arī konkursa nolikums izsūtams pašvaldībām, sociālajiem dienestiem, masu mēdijiem un konkursa sadarbības partneriem. Pieteikumu iesniegšana organizējama laikposmā no 2024. gada 7. oktobra līdz 2024. gada 25. novembrim.

Žūrijas komisija pieteikumus pretendenta izvirzīšanai konkursam un tam pievienotos dokumentus izskata un savu lēmumu pretendenta izvirzīšanai iedzīvotāju balsošanai pieņem līdz 2024. gada 20. decembrim.

Iedzīvotāju balsojums par pieciem labākajiem pretendentiem nominācijā “Labākais sociālais darbinieks sociālajā dienestā 2024”, nominācijā “Labākais sociālais darbinieks publiskajā sektorā 2024”, nominācijā “Labākais sociālais darbinieks nevalstiskajā un privātajā sektorā 2024” un nominācijā “Labākais vadītājs sociālā darba jomā 2024” organizējams elektroniskas aptaujas veidā konkursa organizētāja tīmekļvietnē [www.lm.gov.lv](http://www.lm.gov.lv) laikposmā no 2025. gada 6. janvāra līdz 2025. gada 27. janvārim.

Žūrijas komisija izvērtē iedzīvotāju balsojuma rezultātus, kā arī pieņem gala lēmumu par uzvarētāju katrā konkursa nominācijā līdz 2025. gada 14. februārim.

1. **Informācija par apbalvojumu piešķiršanu**

Konkursa apbalvojumu pasniegšanu organizē konkursa organizētāja izvēlēts pakalpojumu sniedzējs.

Par apbalvojuma pasniegšanas laiku un vietu apbalvojuma saņēmēju, viņa pieteicēju un darba devēju informē, nosūtot uz pieteikuma anketā norādīto elektroniskā pasta adresi uzaicinājumu piedalīties balvas pasniegšanā. Papildus informējot pa tālruni, ja pieteicējs pieteikuma anketā norādījis arī kontakttālruni.

Apbalvojumu pasniegšanas laikā konkursa organizētājs veiks filmēšanu un fotografēšanu sabiedrības informēšanas nolūkā par konkursa norisi un tā rezultātiem.

Sabiedrības informēšanas nolūkā par konkursa norisi un tā rezultātiem informācija par konkursa nominācijās pieteiktajiem pretendentiem, iedzīvotāju balsošanai izvirzītajiem pretendentiem (pretendenta vārds, uzvārds, amats, darbavieta un nominācija, kurai pieteikts), konkursa uzvarētājiem un viņu apbalvošanu (uzvarētāja vārds, uzvārds, amats, darbavieta un piešķirtā nominācija) publicējama konkursa organizētāja tīmekļvietnē [www.lm.gov.lv](http://www.lm.gov.lv), paziņota plašsaziņas līdzekļiem un ziņu aģentūrām līdz apbalvošanai, kā arī pēc tās norises.

1. **Fizisko personu datu apstrādes noteikumi**

Fizisko personu dati konkursa ietvaros (neatkarīgi no posma) apstrādājami tikai konkursa norises nodrošināšanai, balvas piešķiršanai un saistībā ar to radušos juridisko pienākumu izpildei nodokļu nomaksas veidā, sabiedrības informēšanai par ministrijas organizētajiem pasākumiem tikai tādā apmērā, kāds noteikts konkursa nolikuma attiecīgajā posmā, ievērojot Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības.

Konkursa organizators atbilstoši Vispārīgās datu aizsardzības regulas 13. panta nosacījumiem informē par šādiem datu apstrādes apstākļiem:

* 1. pārziņa datu aizsardzības speciālists: Jānis Kāršenieks, e-pasts: [Janis.Karsenieks@lm.gov.lv](mailto:Janis.Karsenieks@lm.gov.lv);
  2. personas datu apstrādes tiesiskais pamats ir konkursa organizatora deleģēto uzdevumu, ko veic sabiedrības interesēs, izpilde (Ministru kabineta 2004. gada 27. janvāra noteikumu Nr. 49 “Labklājības ministrijas nolikums” 5.2.2., 5.2.3. un 6.11. apakšpunkts);
  3. personas datu saņēmēju kategorijas: žūrijas komisija; plaša sabiedrība, publicējot informāciju par konkursa norisi un tā rezultātiem konkursa nolikumā noteiktajā kārtībā; Valsts ieņēmumu dienests, veicot iedzīvotāju ienākuma nodokļa nomaksu; Datu valsts inspekcija sūdzības gadījumā par iespējamo datu aizsardzības prasību pārkāpumu; tiesībaizsardzības iestādes normatīvajos aktos noteiktajos gadījumos;
  4. personas datu ieguves avoti: pieteikuma iesniedzējs un darba devējs, ja ir iegūta rekomendācija;
  5. automatizēta lēmuma pieņemšana un personas datu nodošana trešajām valstīm vai starptautiskai organizācijai šīs datu apstrādes ietvaros nav paredzēta;
  6. datu subjektam ir tiesības pieprasīt no pārziņa piekļuvi saviem personas datiem un to labošanu vai dzēšanu, vai apstrādes ierobežošanu attiecībā uz datu subjektu, kā arī tiesības iesniegt sūdzību uzraudzības iestādei;
  7. konkursa uzvarētāju personas datus konkursa organizētājs glabā piecus gadus no lēmuma pieņemšanas dienas, savukārt pārējo dalībnieku un pieteicēju personas dati (pieteikumu anketas) dzēšami nākamajā dienā pēc lēmuma pieņemšanas. Personas dati foto un video veidā no apbalvošanas pasniegšanas uzglabājami līdz publikācijas publicēšanas dienai konkursa organizētāja tīmekļvietnē.

Ar anketas iesniegšanu iesniedzēja pārstāvis apliecina, ka tā pārstāvis un pretendents ir informēts, ka konkursa organizētājs veiks viņu personas datu apstrādi šī konkursa ietvaros šā nolikuma noteiktajā kārtībā un apmērā, kā arī par sekām, ja personas datu apstrādi neveiks.

Renemane, 60008555

[daiga.renemane@lm.gov.lv](mailto:daiga.renemane@lm.gov.lv)